LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL VEIKSMINGUMO IR EFEKTYVUMO METODIKOS TAIKYMO PAREIŠKĖJAMS, PATEIKUSIEMS PARAMOS UŽ ŽEMĖS ŪKIO NAUDMENAS IR KITUS PLOTUS BEI ŪKINIUS GYVŪNUS PARAIŠKAS 2023 M.

2024 m. birželio 17 d. Nr. 3D-474

Vilnius

Vadovaudamasis Lietuvos Respublikos žemės ūkio, maisto ūkio ir kaimo plėtros įstatymo 8 straipsnio 1 dalimi ir siekdamas didesnio teisingumo, pareiškėjams, kurie dalyvauja kompleksinės klimatui, aplinkai ir gyvūnų gerovei naudingos sistemos (toliau − ekologinė sistema) „Veiklos ariamojoje žemėje“ veiklose ir kuriems taikoma Veiksmingumo ir efektyvumo metodika,

n u s t a t a u, kad:

1. kai negamybinei (-ėms) veiklai (-oms) (kompleksinės ekologinės sistemos „Veiklos ariamojoje žemėje“ veikloms „Kraštovaizdžio elementų priežiūra“ ir (ar) „Trumpaamžių medingųjų augalų juostos“, ir (ar) „Daugiamečių žolių juostos“, ir (ar) ekologinėms sistemoms „Ariamųjų durpžemių keitimas pievomis“, ir (ar) „Eroduotos žemės keitimas pievomis“, ir (ar) žaliajam pūdymui) Paramos už žemės ūkio naudmenas ir kitus plotus bei ūkinius gyvūnus paraiškos (toliau − paraiška) pateikimo metu, vadovaujantis Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo bei kontrolės taisyklėmis, patvirtintomis žemės ūkio ministro 2023 m. vasario 20 d. įsakymu Nr. 3D-92 „Dėl Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo bei kontrolės taisyklių patvirtinimo“ (toliau – Taisyklės), buvo skirta ne mažiau kaip 5 proc. deklaruotos ariamosios žemės, o pagal paraiškos administravimo metu arba patikros vietoje metu nustatytus faktinius duomenis nustatyta, kad yra skirta mažiau kaip 5 proc. deklaruotos ariamosios žemės, dalis klimatui, aplinkai ir gyvūnų gerovei naudingos sistemos išmokų (toliau – ekologinės sistemos išmoka) už gamybines veiklas (kompleksinės ekologinės sistemos „Veiklos ariamojoje žemėje“ veikloms „Augalų kaita“ ir (ar) „Tarpiniai pasėliai“, ir (ar) „Sertifikuotos sėklos naudojimas“, ir (ar) „Neariminės tausojamosios žemdirbystės technologijos“) yra skiriama, jas diferencijuojant taip:

1.1. kai negamybinei (-ėms) veiklai (-oms) yra skirta mažiau kaip 5 proc., bet daugiau kaip 4,5 proc. (imtinai) deklaruotos ariamosios žemės, – skiriama 90 proc. ekologinės sistemos išmokų už gamybines veiklas;

1.2. kai negamybinei (-ėms) veiklai (-oms) yra skirta mažiau kaip 4,5 proc., bet daugiau kaip 2,5 proc. (imtinai) deklaruotos ariamosios žemės, – skiriama 70 proc. ekologinės sistemos išmokų už gamybines veiklas;

1.3. kai negamybinei (-ėms) veiklai (-oms) yra skirta mažiau kaip 2,5 proc., bet daugiau kaip 1 proc. (imtinai) deklaruotos ariamosios žemės, – skiriama 50 proc. ekologinės sistemos išmokų už gamybines veiklas;

1.4. kai negamybinei (-ėms) veiklai (-oms) yra skirta mažiau kaip 1 proc. deklaruotos ariamosios žemės – ekologinės sistemos išmokos neskiriamos už gamybines veiklas;

2. plotus, kurie yra skirti negamybinei (-ėms) veiklai (-oms), tačiau už kuriuos neskirta ekologinės sistemos išmoka (-os) ar jos dalis dėl priežiūros ir (ar) išlaikymo reikalavimų, nustatytų Taisyklių (Lietuvos Respublikos žemės ūkio ministro 2023 m. liepos 25 d. įsakymo Nr. 3D-488 redakcija) 60.3.1.2, 60.3.1.3, 60.3.2.2, 60.3.2.3, 60.3.3.2, 60.3.3.3, 60.3.4.2, 60.3.5.2, 60.3.5.3, 60.3.6.2, 60.3.7.2, 60.4.3, 60.5.4, 65.6, 65.10, 65.11, 68.6, 68.10, 71.6, 74.6 papunkčiuose, nesilaikymo, įtraukti skaičiuojant negamybinei (-ėms) veiklai (-oms) skirtą deklaruotos ariamosios žemės dalį;

3. šis įsakymas taikomas tik 2023 m. pateiktoms suadministruotoms ir nesuadministruotoms paraiškoms.

Žemės ūkio ministras	Kęstutis Navickas